Euroopan talous- ja sosiaalikomitean lausunto aiheesta "Ehdotus Euroopan parlamentin ja neuvoston asetus asetuksen (EY) N:o 2037/2000 muuttamisesta halonien kriittisten käyttötarkoitusten ja viennin, kloorifluorihiilivetyjä sisältävien tuotteiden ja laitteiden viennin sekä bromikloorimetaanin valvonnan osalta" (KOM(2002) 642 lopullinen – 2002/0268 COD)



Virallinen lehti nro C 095 , 23/04/2003 s. 0027 - 0028



Euroopan talous- ja sosiaalikomitean lausunto aiheesta "Ehdotus Euroopan parlamentin ja neuvoston asetus asetuksen (EY) N:o 2037/2000 muuttamisesta halonien kriittisten käyttötarkoitusten ja viennin, kloorifluorihiilivetyjä sisältävien tuotteiden ja laitteiden viennin sekä bromikloorimetaanin valvonnan osalta" (KOM(2002) 642 lopullinen - 2002/0268 COD) (2003/C 95/08) Neuvosto päätti 10. joulukuuta 2002 Euroopan yhteisön perustamissopimuksen 175 artiklan nojalla pyytää Euroopan talous- ja sosiaalikomitean lausunnon aiheesta edellä mainitusta ehdotuksesta. Asian valmistelusta vastannut "maatalous, maaseudun kehittäminen, ympäristö" -erityisjaosto antoi lausuntonsa 4. helmikuuta 2003. Esittelijä oli Paolo Braghin. Talous- ja sosiaalikomitea hyväksyi 26. ja 27. helmikuuta 2003 pitämässään 397. täysistunnossa (helmikuun 26. päivän kokouksessa) seuraavan lausunnon. Äänestyksessä annettiin 111 ääntä puolesta 3:n pidättyessä äänestämästä. 1. Johdanto 1.1. Vaikka käsiteltävänä oleva ehdotus asetuksen (EY) N:o 2037/2000 muuttamisesta onkin vaikutuksiltaan rajallinen, se on askel eteenpäin yhteisön aloitteissa, joiden tavoitteena on poistaa käytöstä aineet, joiden on tieteellisesti todettu heikentävän ilmakehän otsonikerrosta ja siten lisäävän ultraviolettisäteilyä. 1.2. Vuonna 1987 hyväksyttiin Montrealin pöytäkirja, jossa määrättiin ensimmäisen kerran kloorifluorihiilivedyn (CFC) ja halonin tuotannon ja käytön valvonnasta. Siitä lähtien EU on ollut etujoukoissa pyrkiessään poistamaan ja/tai korvaamaan asteittain kaikki ne tuotteet, joiden voidaan tutkimusten perusteella katsoa heikentävän otsonikerrosta. ETSK on alusta lähtien antanut poliittisen tukensa yhteisön strategialle. Komitea on esittänyt välillä kriittisiäkin huomioita ja vaikuttanut osaltaan ensisijaisena pidettävän tavoitteen saavuttamiseen eli ympäristönsuojelun tason nostamiseen, mutta kuitenkin niin, että yhteisön tuotantorakenne säilyy(1). 1.3. Yhteisön lainsäädäntö ja sen tarkka soveltaminen ovat saaneet aikaan sen, että tähän mennessä yhteisön teollisuus on pystynyt säilyttämään maailmanlaajuisen kilpailukykynsä, sillä potentiaalisesti vaarallisten aineiden asteittaisen ja usein ennakoivan poistamisen tuloksena on ollut tieteellisen tutkimuksen kehittyminen ja siitä johtuva vaihtoehtoisten tuotteiden käyttöönotto. Näin on voitu sovittaa yhteen tuotannon säilyttäminen ja ympäristönsuojelun tason kohottaminen. 1.4. Ehdotetut muutokset noudattavat EU:n tähänastista kehitystä. EU on viimeisten kymmenen vuoden aikana ollut etujoukoissa sekä säännösten kehittämisessä että niiden soveltamisessa. EU on tietoinen siitä, että jatkuva ja kestävä kasvu edellyttää ennaltaehkäisevää näkemystä tuotteiden ja tuotantoprosessien suunnittelussa, mutta myös sellaista suhtautumistapaa, jossa otetaan huomioon kokonaisvaltaiset vaikutukset maailman eri alueille. 2. Tiivistelmä komission ehdotuksesta 2.1. Asetusta (EY) N:o 2037/2000 sovellettaessa on tullut esiin useita seikkoja, joista on keskusteltu jäsenvaltioiden kanssa hallintokomiteassa. Nämä ongelmat pyritään ratkaisemaan ehdotetuilla muutoksilla, jotta asetuksen täytäntöönpano olisi tehokasta ja turvallista. 2.2. Ensimmäinen muutos liittyy valvottaviin aineisiin eli haloneihin. Asetusehdotuksessa esitetään, että liitteen VII tarkistamisen yhteydessä asetettaisiin perustelluissa tapauksissa määräajat asteittaiselle luopumiselle halonien käytöstä kriittisiin käyttötarkoituksiin. 2.3. Toinen muutos koskee halonien vientiä. Tammikuun 1. päivästä 2004 halonien vienti on sallittua ainoastaan liitteessä VII lueteltuihin kriittisiin käyttötarkoituksiin. Tavoitteena on huolehtia viennin turvallisuudesta. 2.4. Kolmannen muutoksen tavoitteena on jarruttaa käytettyjen jäähdytys- ja ilmastointilaitteiden kasvavaa vientikauppaa kehitysmaihin, sillä kyseisissä maissa ei ole asianmukaisia mahdollisuuksia CFC-yhdisteiden hävittämiseen. Vaarana on, että kyseisten laitteiden sisältämät CFC-yhdisteet vuotavat lopulta ilmakehään ja aiheuttavat vahinkoa otsonikerrokselle. 2.4.1. Sen sijaan muut, erityisesti käytetyissä ilma-aluksissa ja ajoneuvoissa käytettävät tuotteet, jotka sisältävät eristykseen käytettävää kovaa solumuovia tai CFC-yhdistepohjaista integraalirakennesolumuovia, jätetään 11 artiklassa säädetyn kiellon ulkopuolelle. Näin selkiinnytetään vientikiellon soveltamisalaa. 2.5. Neljäs muutos koskee bromikloorimetaania, joka on liitteessä II mainittu uusi aine, mutta joka lisätään nyt myös liitteessä I olevaan III ryhmään, jotta siihen sovellettaisiin samantasoista valvontaa kuin muihinkin valvottaviin aineisiin. 3. Huomiot sisällöstä ja tulevaisuudennäkymistä 3.1. ETSK kannattaa ehdotettuja muutoksia, jotka vastaavat asetuksen (EY) N:o 2037/2000 ympäristötavoitetta ja joiden avulla pyritään löytämään käytännön ratkaisuja kyseisten tavoitteiden entistä varmempaan ja tehokkaampaan toteuttamiseen. 3.2. ETSK kannattaa erityisesti vientiä koskevia toimia eli vientilupia ja tiukkaa valvontaa. Näin voidaan vähentää kyseisten otsonikerrokselle vahingollisten aineiden leviämistä myös EU:n ulkopuolisissa maissa sekä maissa, jotka eivät ole allekirjoittaneet Montrealin pöytäkirjaa. 3.3. ETSK on tietoinen vaikeuksista, joita on kohdattu pyrittäessä poistamaan käytöstä CFC-yhdisteitä sisältäviä solumuoveja. Niitä käytetään muissakin laajalle levinneissä laitteissa kuin jääkaapeissa ja pakastimissa, esimerkiksi ajoneuvoissa ja ilma-aluksissa. Vaarana on, että kriittiset aineet leviävät ilmakehään, kun kyseiset laitteet tuhotaan. Vaikka tällä hetkellä ei olekaan mahdollista löytää asianmukaista ratkaisua, tulevaisuudessa ongelmaa käsitellään toivottavasti yhdennettyä tuotepolitiikkaa koskevan tulevan ehdotuksen yhteydessä, mutta myös erikseen, omana asiakokonaisuutenaan. 3.4. Asetuksen lopullisessa versiossa on aiheellista poistaa 3 kohdan c alakohdan ja 4 kohdan a alakohdan aiheuttama sekaannus, sillä niiden tekstisisällöt ovat täsmälleen samat. 3.5. ETSK katsoo, kuten se on jo todennut lukuisissa aiemmissa lausunnoissaan, että olisi aiheellista kehittää mekanismeja, joiden avulla voitaisiin kehittää korvaavia vaihtoehtoja, sekä rahoittaa tutkimusohjelmia, joissa keskityttäisiin vaihtoehtoisiin, saastuttamattomiin tuotteisiin. Ohjelmien olisi oltava riittävän perusteellisesti harkittuja, jotta tietyn ajan kuluttua voitaisiin varmentaa, että ne ovat tuottaneet ympäristön kannalta lisäarvoa. 3.5.1. ETSK on tyytyväinen siihen, että jäsenehdokasvaltiot ovat jo saaneet asianmukaista tukea asetuksen N:o 2037/2000 täytäntöönpanemiseksi ja ovat liittyneet Montrealin pöytäkirjaan. Nämä ovat välttämättömiä ennakkoehtoja, jotta EU:ssa voidaan sen laajennuttua toimia yhtenäisesti ja yhdenmukaisesti. 3.6. Kun otetaan huomioon edellä esitetyt seikat sekä vuoden 2004 uusi tilanne eli 1. tammikuuta 2004 voimaan tuleva uusi vientijärjestelmä ja erityisesti EU:n laajentuminen, ETSK katsoo, että jatkuvien muutosten sijaan voisi olla aika tehdä perusteellinen tarkistus ja sen pohjalta uusi asetus. 3.7. ETSK kehottaa vielä kerran, että komissio pyrkisi saavuttamaan perustavoitteen eli saamaan Montrealin pöytäkirjan ulkopuolella olevat valtiot mukaan tähän maailmanlaajuiseen operaatioon. Tietyissä kehitysmaissa on jo päästy merkittäviin tuloksiin. Niissä on käynnistetty toimia CFC-yhdisteiden käytöstä poistamiseksi ja ympäristöystävällisempien tekniikoiden välittömäksi käyttöönottamiseksi. Bryssel 26. helmikuuta 2003. Euroopan talous- ja sosiaalikomitean puheenjohtaja Roger Briesch (1) TSK:n lausunnot EYVL C 49, 24.2.1992; EYVL C 287, 4.11.1992; EYVL C 201, 26.7.1993; EYVL C 52, 19.2.1994 ja NAT/002, EYVL C 40, 15.2.1999, s. 34-37.